CELEX: 62010CN0123
Language: sl
Date: 2010-03-08 00:00:00
Title: Zadeva C-123/10: Predlog za sprejetje predhodne odločbe, ki ga je vložilo Obersten Gerichtshof (Avstrija) 8. marca 2010 – Waltraud Brachner proti Pensionsversicherungsanstalt

5.6.2010   
            
            
               SL
            
            
               Uradni list Evropske unije
            
            
               C 148/14
            
         Predlog za sprejetje predhodne odločbe, ki ga je vložilo Obersten Gerichtshof (Avstrija) 8. marca 2010 – Waltraud Brachner proti Pensionsversicherungsanstalt
   (Zadeva C-123/10)
   2010/C 148/21
   Jezik postopka: nemščina
   
      Predložitveno sodišče
   
   Obersten Gerichtshof
   
      Stranki v postopku v glavni stvari
   
   
      Tožeča stranka: Waltraud Brachner
   
      Tožena stranka: Pensionsversicherungsanstalt
   
      Vprašanja za predhodno odločanje
   
   
               1.
            
            
               Ali je člen 4 Direktive 79/7/EGS (1) mogoče razlagati tako, da je tudi sistem letnega usklajevanja (valorizacije) pokojnin, ki je določen v zakonodaji o zakonskem pokojninskem zavarovanju, zajet v prepoved diskriminacije iz odstavka 1 te določbe?
            
         
               2.
            
            
               Če je odgovor na prvo vprašanje pritrdilen:
               Ali je člen 4 Direktive 79/7/EGS mogoče razlagati tako, da nasprotuje nacionalni določbi o letnem usklajevanju pokojnin, v skladu s katero je za posamezno skupino prejemnikov minimalne pokojnine predvideno potencialno manjše zvišanje kot za druge prejemnike pokojnine, če je zaradi te ureditve prikrajšanih 25 % moških in kar 57 % žensk prejemnikov pokojnine in če ni nobenega objektivnega razloga, ki bi to upravičil?
            
         
               3.
            
            
               Če je odgovor na drugo vprašanje pritrdilen:
               Ali je prikrajšanost prejemnic pokojnine pri letnem zvišanju pokojnin mogoče upravičiti z nižjo upokojitveno starostjo in/ali daljšim obdobjem prejemanja pokojnine pri prejemnicah pokojnin in/ali s tem, da je bil minimalni znesek za socialnopravno določen minimalni dohodek (minimalni znesek varstvenega dodatka) nesorazmerno zvišan, če je v določbah o odobritvi socialnopravno določenega minimalnega dohodka (varstveni dodatek) predvideno upoštevanje preostalih lastnih dohodkov prejemnika pokojnine in dohodkov njegovega zakonskega partnerja v skupnem gospodinjstvu, medtem ko so bile pokojnine drugih prejemnikov zvišane brez upoštevanja drugih dohodkov prejemnika pokojnine ali dohodkov njegovega zakonskega partnerja?
            
         
      (1)  Direktiva Sveta 79/7/EGS z dne 19. decembra 1978 o postopnem izvrševanju načela enakega obravnavanja moških in žensk v zadevah socialne varnosti (UL L 6, str. 24).